"อภิศักดิ์"จ่อเซ็นทวงค่าเสียหายจำนำข้าว
รมว.คลังเตรียมลงนามคำสั่งทางปกครองเรียกค่าเสียหายจำนำข้าวจาก "ยิ่งลักษณ์"
27 ก.ย. 2559

รมว.คลังเตรียมลงนามคำสั่งทางปกครองเรียกค่าเสียหายจำนำข้าวจาก "ยิ่งลักษณ์"
นายอภิศักดิ์ ตันติวรวงศ์ รมว.คลัง กล่าวว่า คณะกรรมการความรับผิดทางแพ่ง ที่มีนายมนัส แจ่มเวหา อธิบดีกรมบัญชีกลาง เป็นประธาน ได้ส่งผลสรุปการเรียกค่าเสียหายโครงการรับจำนำข้าวจาก น.ส. ยิ่งลักษณ์ ชินวัตร อดีตนายกรัฐมนตรี มาให้พิจารณาแล้ว ตอนนี้ได้ส่งเรื่องให้นายสมชัย สัจจพงษ์ ปลัดกระทรวงการคลัง ไปพิจารณาขั้นตอนที่ต้องดำเนินการตามกฎหมายต่อไป
"ปลัดคลังดูอยู่ว่าต้องทำอะไรต่อไป หากต้องให้รมว.คลัง เซ็นคำสั่งทางปกครองเพื่อเรียกค่าเสียหายดังกล่าว ก็จะดำเนินการต่อไป" นายอภิศักดิ์ กล่าว
นายอภิศักดิ์ กล่าวว่า คณะกรรมการพิจารณารับผิดทางแพ่งได้เรียกค่าเสียโครงการรับจำนำข้าวจากอดีตนายกรัฐมนตรี 20% ของความเสียหาย ของความเสียหาย 1.78 แสนล้านบาท หรือ 3.57 หมื่นล้านบาท ในส่วนของความเสียหายที่เหลือ 80% หรือประมาณ 1.42 แสนล้านบาท นายวิษณุ เครืองาม รองนายกรัฐมนตรี ได้ให้ข้อมูลว่าตอนนี้มีการฟ้องร้องผู้ที่กระทำทุจริตอีก 800 คดี ใน 33 จังหวัด ซึ่งจะต้องดำเนินการเรียกค่าเสียหายจากกลุ่มคนที่เกี่ยวข้องนี้ต่อไป
สำหรับผู้ที่เกี่ยวข้องกับการทุจริตที่ถูกฟ้องร้อง มีทั้งข้าราชการ เอกชนโรงสี ผู้ตรวจสอบคุณภาพข้าว เจ้าหน้าที่ขององค์การคลังสินค้า (อคส.) และองค์การตลาดเพื่อเกษตรกร (อ.ต.ก.) ซึ่งหน่วยงานตรวจสอบการทุจิต ทั้งสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) และ สำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) จะส่งผลสอบความเสียหายให้คณะกรรมการพิจารณารับผิดทางแพ่ง พิจารณาเรียกค่าเสียหายคืนให้ประเทศต่อไป